《次滕玉霄韵》
元代·陈天锡

自是男儿志四方，明时上国快观光。儒冠误我青绫被，人品还君白玉堂。

取友平生半区宇，论诗今日得濠梁。岁寒只有梅和竹，风雪相看味更长。

作者简介：元福宁州人，字载之，号晋斋。为本州学正，转盐运提举大使。宁宗至顺初，擢建阳尹，以六事闻于朝，加奉议大夫，知福州致仕。终年八十。有《鸣琴集》。